Πυρηνική τεχνολογία

[μικρογραφία|Δύο μηχανές μετατροπής ενέργειας: ένας [ανεμόμυλος και ένας πυρηνικός σταθμός ηλεκτροπαραγωγής στο Βέλγιο]]
Η **πυρηνική τεχνολογία** ή, αλλιώς, **πυρηνική μηχανική** είναι ο κλάδος της μηχανικής που έχει ως αντικείμενο την τεχνολογική εφαρμογή των πυρηνικών φαινομένων όπως η σχάση, η σύντηξη και άλλες υποατομικές διεργασίες. Ειδικότερα για τις εφαρμογές της πυρηνικής σχάσης, η πυρηνική τεχνολογία περιλαμβάνει τον σχεδιασμό, τη διασύνδεση και τη συντήρηση συστημάτων όπως οι πυρηνικοί αντιδραστήρες, οι πυρηνικοί σταθμοί ηλεκτροπαραγωγής και τα πυρηνικά όπλα. 

Ο σχεδιασμός και η κατασκευή εξαρτημάτων πυρηνικής ιατρικής, η ανάπτυξη τεχνολογικών εφαρμογών των ιοντιζουσών, κυρίως, ακτινοβολιών, η μελέτη και παρασκευή πυρηνικών καυσίμων, αλλά και η διαχείριση των πυρηνικών αποβλήτων, καθώς και η ανάπτυξη συστημάτων ασφαλείας για πυρηνικές εφαρμογές, συνιστούν μερικούς, ακόμα, τομείς της πυρηνικής τεχνολογίας.

## Τομείς

### Ηλεκτροπαραγωγή μέσω πυρηνικής ενέργειας

Το 2021, το 19%, περίπου, της ηλεκτρικής ενέργειας που κατανάλωσαν οι Ηνωμένες Πολιτείες της Αμερικής παρήχθη σε αμερικανικούς πυρηνικούς σταθμούς. Για τη Ρωσία, το ποσοστό αυτό έγγιζε το 21% το 2021. Συν αυτοίς, το 2022 η Γαλλία παρήγαγε το 70%, περίπου, των απαιτήσεών της σε ηλεκτρική ενέργεια χρήσει πυρηνικών σταθμών ηλεκτροπαραγωγής. Παρότι σε κάποιες χώρες, όπως η Ελβετία και η Ισπανία, η σταδιακή απενεργοποίηση των πυρηνικών σταθμών ηλεκτοπαραγωγής υπερψηφίστηκε, είναι αρκετές οι χώρες στις οποίες, είτε δεν υπάρχει τέτοιος σχεδιασμός, είτε, αντιθέτως, σχεδιάζεται αύξηση της ηλεκτροπαραγωγής μέσω πυρηνικής ενέργειας· στη δεύτερη κατηγορία ταξινομούνται η ταχέως αναπτυσσόμενη Κίνα και η ραγδαίως πληθυσμιακά αυξανόμενη Ινδία. Συνεπως, οι εργαζόμενοι στον τομέα της πυρηνικής μηχανικής πληθαίνουν με την πάροδο του χρόνου, καθώς, εκτός της αντικατάστασης των συνταξιοδοτημένων πυρηνικών μηχανικών, απαιτούνται εργαζόμενοι για την συντήρηση και επικαιροποίηση των διαφόρων εξαρτημάτων και των συστημάτων ασφαλείας των σταθμών. 
Αρχείο:Nuclear Power Plant Cattenom.jpg|Πυρηνικό εργοστάσιο ηλεκτροπαραγωγής στο Κατενόμ της Γαλλίας, με εμφανείς τους πύργους ψύξης να αποβάλλουν θερμότητα μέσω εξάτμισης
Αρχείο:Briefing on Spent Nuclear Fuel Safety - Jan. 6, 2014 (11838371014).jpg|Ενημέρωση της Πυρηνικής Ρυθμιστικής Επιτροπής των ΗΠΑ για την ασφαλή διαχείριση των πυρηνικών αποβλήτων, από ειδική επιστημονική ομάδα
Αρχείο:Onkalo-kaaviokuva.png|Σχέδιο υπόγειας εναπόθεσης πυρηνικών αποβλήτων Ονκάλο στη Φινλανδία
Αρχείο:АЭС Европы.png|Ενεργά και ανενεργά πυρηνικά εργοστάσια στην Ευρώπη


### Πυρηνική ιατρική

Η πυρηνική ιατρική συνιστά ζωτικής σημασίας τομέα της ιατρικής φυσικής. Η ακτινοθεραπεία και η διαγνωστική απεικόνιση συνιστούν τομείς όπου η πυρηνική τεχνολογία χρησιμοποιείται ευρέως. Τα μηχανήματα ακτίνων Χ, οι μαγνητικοί τομογράφοι (MRI) και οι τομογράφοι εκπομπής ποζιτρονίων (PET), καθόρισαν την υψηλή διαγνωστική ικανότητα της σύγχρονης ιατρικής, ενώ η εφαρμογή των ιοντιζουσών ακτινοβολιών στη θεραπευτική ιατρική προσέφερε πλήθος νέων θεραπειών.  
Αρχείο:X-Ray Skull.jpg|Ακτινογραφία του κρανίου ενός αρσενικού ανθρώπου
Αρχείο:MRI head side.jpg|Μαγνητική τομογραφία (MRI) ανθρώπινου κεφαλιού
Αρχείο:PET-image.jpg|Τομογραφία εκπομπής ποζιτρονίων (PET) με απεικόνιση ανθρώπινου εγκεφάλου
Αρχείο:Radiation therapy.jpg|Ασθενής προ ακτινοθεραπείας με μηχάνημα πυρηνικής τεχνολογίας


### Πυρηνικά υλικά
Η σχετική με τα πυρηνικά υλικά έρευνα επικεντρώνεται σε δύο θεματικούς τομείς, τα πυρηνικά καύσιμα και τις μεταβολές που προξενεί στα πυρηνικά υλικά η ακτινοβολία. Η βελτίωση των πυρηνικών καυσίμων είναι θεμελιώδους σημασίας για την αύξηση της απόδοσης των πυρηνικών αντιδραστήρων. Περαιτέρω, μέσω της μελέτης της επίδρασης της ακτινοβολίας στα διάφορα πυρηνικά υλικά, καθίσταται εφικτή η ανίχνευση τυχόν δομικών αλλαγών στα εξαρτήματα ενός αντιδραστήρα. Από τον ίδιο ερευνητικό κλάδο, ειδικότερα χρήσει εστιασμένων δεσμών ιόντων ή επιταχυντών σωματιδίων, προκύπτουν συμπεράσματα για τη νανοδομή των μετάλλων.
Αρχείο:Uranium ore square.jpg|Δείγμα ουρανινίτη, που συνιστά την κύρια πρώτη ύλη του πυρηνικού καυσίμου
Αρχείο:Nuclear fuel pellets.jpeg|Πυρηνικό καύσιμο με τη μορφή πέλλετ
Αρχείο:Fib.jpg|Μια εστιασμένη δέσμη ιόντων


### Ανίχνευση και μέτρηση της ακτινοβολίας, ακτινοπροστασία
Η ανίχνευση και μέτρηση της ακτινοβολίας είναι θεμελιώδης για τον θεωρητικό σχεδιασμό και την πρακτική εφαρμογή της ακτινοπροστασίας, ήτοι της θωράκισης ανθρώπων και περιβάλλοντος απέναντι στις βιολογικές και περιβαλλοντικές επιπτώσεις της μη ελεγχόμενης ακτινοβολίας. Ακόμα, η βελτίωση της διακριτικής ικανότητας των συστημάτων μέτρησης και ανίχνευσης της ιοντίζουσας ακτινοβολίας καθιστά εφικτή την περαιτέρω βελτίωση των απεικονιστικών μεθόδων της πυρηνικής ιατρικής. Αυτός ο κλάδος της πυρηνικής τεχνολογίας αφορά στον σχεδιασμό, την κατασκευή και τη συντήρηση ανιχνευτών ακτινοβολίας. 
Αρχείο:Geiger counter.jpg|Ένας σύγχρονος μετρητής Γκάιγκερ
Αρχείο:Crocus-p1020552.jpg|Ένας ανιχνευτής νετρονίων
Αρχείο:Crocus-p1020567.jpg|Σπινθηριστής κατάλληλα τοποθετημένος για λήψη μετρήσεων από τον ουρανινίτη
Αρχείο:US Navy 070208-N-9132D-002 Electronics Technician 2nd Class Shea Thompson tests an Alpha Particle Dection Probe.jpg|Βαθμονόμηση ανιχνευτή σπινθηρισμού για ανίχνευση σωματιδίων άλφα
Αρχείο:RTG radiation measurement.jpg|Χειροκίνητος θάλαμος ιονισμού που χρησιμοποιείται από ερευνήτρια για μετρήσεις ακτινοβολίας


## Παραπομπές


## Περαιτέρω ανάγνωση

* Joyce, Malcolm (2017), *[https://books.google.com/books?id=HXbUDAAAQBAJ Nuclear Engineering: A Conceptual Introduction to Nuclear Power]* (στα αγγλικά)*,* Butterworth-Heinemann. ISBN&nbsp;978-0-08-101051-8.
* International Atomic Energy Agency (2015), *[https://books.google.gr/books/about/Nuclear_Medicine_Physics.html?id=GJPjrQEACAAJ Nuclear Medicine Physics: A Handbook for Teachers and Students]* (στα αγγλικά), International Atomic Energy Agency. ISBN&nbsp;978-92-0-143810-2.

## Εξωτερικοί σύνδεσμοι

* Διεθνής Υπηρεσία Ατομικής Ενέργειας — Επίσημος ιστότοπος
* Ελληνική Επιτροπή Ατομικής Ενέργειας — Επίσημος ιστότοπος


Κατηγορία:Πυρηνική φυσική
Κατηγορία:Μηχανολογία